Karlskruna

Karlskruna () – miestas pietryčių Švedijoje, ant Baltijos jūros kranto. Miesto centras yra įsikūręs Trosės (Trossö) pusiasalyje, o atskiros dalys išsibarsčiusios 34 salose. Blekingės lėno administracinis centras. Svarbus jūrų uostas (žvejyba, prekyba, karinė jūrų bazė). Laivų statybos, porceliano ir fajanso dirbinių gamybos, elektrotechnikos, tekstilės, medienos apdirbimo pramonė. Apylinkėse išgaunamas granitas.

Architektūra 
Karlskruna žymi savo išskirtine architektūra, kuri 1998 m. paskelbta UNESCO pasaulio paveldo objektu. Būdingas spindulinio plano senamiestis. Svarbiausi objektai: Admiraliteto bažnyčia (1685 m., viena didžiausių Švedijos medinių bažnyčių), taip pat Nikodemo Tesino suprojektuotos Švenčiausiosios Trejybės (1697–1709 m.) ir Šv. Fridriko (1744 m.) bažnyčios. Taip pat Citadelė (1680–1700 m.), senoji prieplauka su pakeliamaisiais tiltais (1683 m.), gamybinis uosto pastatas Finska kyrkan (1696 m.), bastionas Aurora (1704 m.), XVIII a. rotušė, vienas seniausių pasaulio dokų Poelhelmsdockan (1712–1724 m.), senoji laivų statykla Gamla Varvet (XVIII a. pab.), Admirolo F. H. Čapmano vasaros rezidencija (1786 m.).

Istorija 

Miestas įsteigtas 1680 metais, kai čia atsikėlė Švedijos karinis laivynas ir įkūrė savo bazę. Nuo to kilo ir miesto pavadinimas, kuris išvertus iš švedų kalbos reiškia „Karolio karūna“. Tuo metu Švediją valdė karalius Karolis XI. XVIIII a. vid. miestas sparčiai augo ir buvo antras didžiausias šalyje. 1790 m. Karlskruną nuniokojo didelis gaisras, ir miestas nebeatsigavo.

Šaltiniai

Nuorodos 
 Oficialus miesto tinklalapis

Švedijos miestai